b'\n_START_ARTICLE_\n\xc4\x8cimboraso\n_START_SECTION_\nZemljepis\n_START_PARAGRAPH_\n\xc4\x8cimboraso se nahaja v osrednjem delu Ekvadorja v Cordilleri Occidental in le\xc5\xbei 150 km jugozahodno od prestolnice Quito. Najbli\xc5\xbeji mesti sta Riobamba in Ambato. \xc4\x8cimboraso le\xc5\xbei v za\xc5\xa1\xc4\x8ditenem obmo\xc4\x8dju Reserva de Produccion Faunistica Chimborazo, v katerem je za\xc5\xa1\xc4\x8diten ekosistem za ohranitev habitatov avtohtonih vrst vikunje, lame in alpake._NEWLINE_Vrh \xc4\x8cimborasa je popolnoma prekrit z ledeniki. Najdalj\xc5\xa1i je na severno-vzhodni strani in je dolg skoraj 4.600 m. Njegovi ledeniki so vir pitne vode za prebivalce pokrajin Bolivar in Chimborazo._NEWLINE_\xc4\x8cimboraso je s svojo vi\xc5\xa1ino 6.267 m od sredi\xc5\xa1\xc4\x8da zemlje najbolj oddaljena to\xc4\x8dka na povr\xc5\xa1ini zemlje, kar je posledica tega, da le\xc5\xbei v bli\xc5\xbeini ekvatorja, kjer je obseg zemlje zaradi sferoidne oblike najve\xc4\x8dji.\n_START_SECTION_\nVulkanizem\n_START_PARAGRAPH_\n\xc4\x8cimboraso je prete\xc5\xbeno andezitno-dacitni stratovulkan. Pred pribli\xc5\xbeno 35.000 leti se je njegov izbruh in posledi\xc4\x8dno plaz ter pepel raz\xc5\xa1iril na povr\xc5\xa1ini vse do dana\xc5\xa1njega mesta Riobamba. Chimborazo je nato ve\xc4\x8dkrat izbruhnil v obdobju holocena, nazadnje okoli leta 550 na\xc5\xa1ega \xc5\xa1tetja. Danes velja za neaktiven vulkan.\n_START_SECTION_\nZgodovina osvajanja\n_START_PARAGRAPH_\nDo za\xc4\x8detka 19. stoletja je \xc4\x8cimboraso veljal za najvi\xc5\xa1jo goro na svetu, zato je bil zanimiv za alpiniste \xc5\xbee v 17. in 18. stoletju. Leta 1802 je posku\xc5\xa1al osvojiti vrh, med svojo odpravo v Ju\xc5\xbeno Ameriko, baron Alexander von Humboldt skupaj z Aime Bonplandom in ekvadorcem Carlosom Mont\xc3\xbafarjem. Iz zapiskov je razvidno, da so se morali obrniti na 5.875 m zaradi vi\xc5\xa1inske bolezni. Leta 1831 je Jean Baptiste Boussingault in polkovnik Hall dosegel novo najvi\xc5\xa1jo to\xc4\x8dko 6.006 m. Leta 1880 so se na vrh \xc4\x8cimborasa prvi\xc4\x8d povzpeli Edward Whymper in brata Louis in Jean-Antoine Carrel. Ker je bilo veliko kritik in dvomov, da je Whymper dosegel vrh, se je kasneje istega leta ponovno povzpel na vrh skupaj z ekvadorcema Davidom Beltranom in Franciscom Campana._NEWLINE_Vzponi na \xc4\x8cimboraso so zelo priljubljeni, za kar so zaslu\xc5\xbene tudi planinske ko\xc4\x8de na vi\xc5\xa1inah okoli 5.000 m do katerih pripeljejo ceste in so dostopne z vozilom. Najprimernej\xc5\xa1i \xc4\x8das za vzpon je v mesecih december-januar in julij-avgust. Do ko\xc4\x8d Carrel Hut (4850 m) in Whymper Hut (5.000 m) se pripelje iz Riobambe.'